Nariadenie Komisie (ES) č. 2858/2000
z 27. decembra 2000,
ktorým sa mení a dopĺňa nariadenie (ES) č. 2125/95, ktorým sa otvárajú colné kvóty a ustanovuje ich správa na konzervované huby
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenia Rady (ES) č. 2290/2000 [1], (ES) č. 2435/2000 [2] a 2851/2000 [3] o zavedení určitých výhod vo forme colných kvót spoločenstva na niektoré poľnohospodárske výrobky a o stanovení úpravy niektorých poľnohospodárskych koncesií uvedených v Európskej dohode s Bulharskom, Rumunskom a Poľskom ako autonómne a prechodné opatrenie, najmä na ich články 1 ods. 3,
keďže:
(1) Nariadenie Komisie (ES) č. 2125/95 [4], naposledy zmenené a doplnené nariadením (ES) č. 2493/98 [5], ustanovuje správu kvót na konzervované huby pridelených Poľsku, Rumunsku a Bulharsku v prílohách II, V a VI k nariadeniu Rady (ES) č. 3066/95 z 22. decembra 1995, ktorým sa zavádzajú určité výhody vo forme colných kvót spoločenstva na niektoré poľnohospodárske výrobky a ktorým sa ustanovuje úprava niektorých poľnohospodárskych koncesií uvedených v Európskych dohodách ako autonómne a prechodné opatrenie, aby sa zohľadnila Dohoda o poľnohospodárstve uzatvorená počas uruguajského kola mnohostranných obchodných rokovaní [6], naposledy zmenené a doplnené nariadením (ES) č. 2435/98 [7].
(2) Nariadenie (ES) č. 3066/95 sa zrušilo nariadením (ES) č. 2851/2000 a nahradilo nariadeniami (ES) č. 2290/2000, (ES) č. 2435/2000 a (ES) č. 2851/2000, pokiaľ sa týka Bulharska, Rumunska a Poľska. Horeuvedené tarifné koncesie na konzervované huby sa na jednej strane zahrnuli tak, ako ich uvádzajú nariadenia (ES) č. 2290/2000 a (ES) č. 2435/2000 na výrobky s pôvodom v Bulharsku a Rumunsku, a na strane druhej v nariadení (ES) č. 2851/2000 sú bez obmedzenia množstva na výrobky s pôvodom v Poľsku. Nariadenie (ES) č. 2125/95 by sa malo náležite zmeniť a doplniť, aby sa s cieľom jeho prispôsobenia novým ustanoveniam neuvádzali žiadne odkazy na Poľsko, okrem odkazu v článku 5, ktorý sa vzťahuje na žiadosti o povolenia pre tradičných dovozcov.
(3) Opatrenia ustanovené v tomto nariadení sú v súlade so stanoviskom Riadiaceho výboru pre spracované ovocie a zeleninu,
PRIJALA TOTO NARIADENIE:
Článok 1
Nariadenie (ES) č. 2125/95 sa týmto mení a dopĺňa takto:
1. Článok 1 sa nahrádza nasledujúcim článkom:
"Článok 1
1. Colné kvóty na konzervované huby rodu Agaricus podľa číselných znakov KN 07119040, 20031020 a 20031030 uvedené v prílohe I sa týmto otvárajú podľa pravidiel uplatnenia ustanovených v tomto nariadení.
2. Sadzba uplatniteľného cla je 12 % ad valorem v prípade výrobkov patriacich pod číselné znaky KN 07119040 (poradové č. 09.4062) a 23 % v prípade výrobkov patriacich pod číselné znaky KN 20031020 a 20031030 (poradové č. 09.4063). Na horeuvedené výrobky s pôvodom v Bulharsku (poradové č. 09.4725) alebo Rumunsku (poradové č. 09.4726) sa však uplatní jednotná sadzba 8,4 %.".
2. Slovo "Poľsko" sa vypúšťa z článku 2 ods. 2 a článku 4 ods. 1 a 5.
3. Slovo "Poľsko" sa vypúšťa z článku 10 ods. 3
4. Príloha I na nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. decembra 2000